REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/11-17

23. januar 2017. godine

B e o g r a d

Z A P I S N I K

12. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 23. JANUARA 2017. GODINE

Sednica je počela u 12.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jovica Jevtić, Jasmina Karanac, Stefana Miladinović, dr Vladimir Orlić, Sonja Pavlović, Ognjen Pantović, Snežana B. Petrović, Dalibor Radičević, Ivana Stojiljković i Goran Ćirić.

Sednici je prisustvovao zamenik člana Odbora: Goran Kovačević (zamenik Zorana Milekića).

Sednici nisu prisustvovali članovi Odbora: Dragan Vesović, Dragan Jovanović, Nenad Konstantinović, Jovo Ostojić i Novica Tončev, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Jovanka Atanacković v.d. pomoćnika ministra i Mira Marinković Aleksić, samostalni savetnik u Sektoru za drumski saobraćaj.

Odbor je, većinom glasova (9 za, jedan član Odbora nije glasao), u skladu sa predlogom predsednika Odbora usvojio sledeći:

D n e v n i r e d

1. Razmatranje Dopune osnove za zaključivanje Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju razmenom nota, radi davanja saglasnosti za privremenu primenu Sporazuma do njegovog stupanja na snagu (broj 011-108/17 od 16.01.2017.godine).

Pre prelaska na razmatranje utvrđenog dnevnog reda većinom glasova (11 za, jedan član Odbora nije glasao), usvojen je Zapisnik 6. sednice Odbora održane 12. decembra 2016. godine, Zapisnik 7. sednice Odbora održane 16. decembra 2016. godine, Zapisnik 8. sednice Odbora održane 21. decembra 2016. godine, Zapisnik 9. sednice Odbora održane 22. decembra 2016. godine, Zapisnik 10. sednice Odbora održane 22. decembra 2016. godine i Zapisnik 11. sednice Odbora sednice Odbora održane 28. decembra 2016. godine.

Prva tačka dnevnog reda – **Razmatranje Dopune osnove za zaključivanje Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju razmenom nota, radi davanja saglasnosti za privremenu primenu Sporazuma do njegovog stupanja na snagu**

Predstavnik Ministarstva, Jovanka Atanacković, u kratkom uvodu je istakla da u skladu sa članom 8., Zakona o zaključivanju i izvršavanju međunarodnih ugovora nadležni Odbor Narodne skupština može dati svoju saglasnost da se pojedine odredbe Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju primene pre stupanja na snagu samog Sporazuma. Razlog ovakvog zahteva Vlade leži u činjenici da je vrlo važno da se pojedine odredbe primene pre stupanja na snagu samog Sporazuma imajući u vidu da ova faza pregovora sa ruskom stranom omogućava liberalizaciju drumskog saobraćaja, odnosno tranzitnog prevoza.

U nastavku sednice Mira Marinković-Aleksić, samostalni savetnik u Sektoru za drumski saobraćaj, je istakla da je Sporazum sa Ruskom Federacijom zaključen 2011. godine i da predviđa režim dozvola za sve vrste prevoza stvari. Sa Ruskom Federacijom duži niz godina postoji problem u nedovoljnom broju dozvola za prevoz stvari pa su naši predstavnici na svim sastancima mešovitih komisija, koje su osnovane na osnovu ovog zakona, upućivali molbe i zahteve ruskoj strani za rešavanje problema u vezi sa liberalizacijom prevoza. Ruska strana smatra da se za potpunu liberalizaciju još uvek nisu stekli uslovi, ali je prihvatila liberalizaciju tranzitnog prevoza u smislu izmene ovog sporazuma što i predstavlja prvi korak ka daljoj fazi liberalizaciji prevoza i stvari. Tokom 2016. godine počelo je usaglašavanje teksta nacrta Sporazuma, a ruska strana je konačan odgovor dostavila 30. decembra 2016. godine, zaključila je predstavnik Ministarstva na kraju izlaganja.

U nastavku sednice predsednik Odbora je otvorila raspravu u kojoj je narodni poslanik Goran Ćirić postavio pitanje u vezi same procedure i mogućnosti da Sporazum stupi na snagu uz saglasnost Odbora, a bez njegovog potvrđivanja na sednici Narodne skupštine Republike Srbije.

Predsednik Odbora, Katarina Rakić, je u odgovoru na ovo pitanje naglasila da član 8. Zakona o zaključivanju o izvršavanju međunarodnih ugovora upravo ostavlja mogućnost da je u ovakvim slučajevima potrebna samo saglasnost nadležnog Odbora Narodne skupštine.

Predstavnik Ministarstva, Jovanka Atanacković, je dodatno pojasnila da Odbor ne daje saglasnost na sam Sporazum već na privremenu primenu odredaba Sporazuma pre njegovog stupanja na snagu, a svakako će Sporazum o izmenama Sporazuma biti predmet razmatranja Narodne skupštine Republike Srbije. Kompletna procedura je apsolutno u skladu sa zakonom koji je usvojila Narodna skupština, naglasila je na kraju obrazloženja v.d. pomoćnika ministra Jovanka Atanacković.

U nastavku sednice predsednik Odbora je obavestila narodne poslanike da u skladu sa čl. 82. i 160. stav 4. Poslovnika Narodne skupštine kada predlog zakona sadrži odredbe za koje se predviđa povratno dejstvo potrebno je da se posebno odluči da li za to dejstvo postoji opšti interes.

Odbor je odlučio, jednoglasno, da za povratno dejstvo postoji opšti interes i dao je svoju saglasnost Vladi Republike Srbije za privremenu primenu Dopune osnove za zaključivanje Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju razmenom nota, do njegovog stupanja na snagu.

U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 57. Poslovnika Narodne skupštine („Službeni glasnik RS“, broj 20/12-prečišćen tekst), Odbor za prostorno planiranje, saobraćaj, infrastrukturu i telekomunikacije je jednoglasno, na sednici održanoj 23. januara 2017. godine, doneo je sledeću

O D L U K U

1. Daje se saglasnost Vladi Republike Srbije za privremenu primenu Dopune osnove za zaključivanje Sporazuma o izmenama Sporazuma između Vlade Republike Srbije i Vlade Ruske Federacije o međunarodnom drumskom saobraćaju razmenom nota, do njegovog stupanja na snagu.
2. Ovu odluku dostaviti Vladi Republike Srbije, na dalju nadležnost.
3. Ovu odluku dostaviti predsedniku Narodne skupštine, radi informisanja.

\*

\* \*

Na sednici Odbora vođen je tonski zapis.

Sednica je zaključena u 12.30 časova.

SEKRETAR ODBORA PREDSEDNIK ODBORA

Biljana Ilić Katarina Rakić